KIRJALLINEN KYSYMYS E-3442/00 esittäjä(t): Monica Frassoni (Verts/ALE) komissiolle. Muuntogeenisten elintarvikkeiden kieltäminen Italiassa.



Virallinen lehti nro 174 E , 19/06/2001 s. 0055 - 0056



KIRJALLINEN KYSYMYS E-3442/00 esittäjä(t): Monica Frassoni (Verts/ALE) komissiolle (7. marraskuuta 2000) Aihe: Muuntogeenisten elintarvikkeiden kieltäminen Italiassa Komissio on esittänyt päätösluonnoksen, jossa Italian hallitusta vaaditaan peruuttamaan sen 4. elokuuta 2000 antama asetus. Tällä asetuksella kielletään neljän sellaisen muuntogeenisen maissituotteen markkinointi ja käyttäminen, joista on tehty ilmoitus uuselintarvikkeista annetun asetuksen 258/97(1) 3 artiklan 4 kohdan ja 5 artiklan mukaisesti. Italia on todennut, että sen näkemyksen mukaan nämä tuotteet eivät ole olennaisesti olemassaolevien tuotteiden kaltaisia, ja näin ollen niiden olisi käytävä läpi täysimittainen turvallisuusarviointi ja lupamenettely. Elintarvikealan tiedekomitean esittelijä (professori Grunow) toteaa lausuntoluonnoksessaan, että lisätodisteita turvallisuudesta pidettäisiin toivottavina, mikäli tuotteet arvioitaisiin uudelleen, ja selittää, että nykyiset ohjeet edellyttäisivät erilaista lähestymistapaa kuin se, jota Yhdistyneen kuningaskunnan toimivaltainen viranomainen ja kasveja käsittelevä tiedekomitea ovat alunperin soveltaneet. Hän todellakin sanoo komitean huomauttavan, ettei ACNFP (uuselintarvikkeita ja uusia tuotantomenetelmiä käsittelevä neuvoa-antava komitea) ole tehnyt eroa sen välillä, onko tuote kokonaan vain osittain olennaisesti olemassaolevien tuotteiden kaltainen, vaikka tämä ero on tehty elintarvikealan tiedekomitean ohjeissa uuselintarvikkeiden arvioimiseksi ja että, toisin kuin ACNFP, komitea noudattaisi näitä ohjeita. Voisiko komissio selittää: 1. Miksi nämä huomautukset on poistettu elintarvikealan tiedekomitean lopullisesta julkaistusta lausunnosta? 2. Miksi komissio ei ole määrännyt varovaisuuden vuoksi asiakirjojen täyttä uudelleenarviointia? 3. Olisiko laajalti huonoon maineeseen joutunut olennaisen kaltaisuuden käsite, jonka perusteella testaus on vain koostumuksen analysointia, nyt hylättävä, kun otetaan huomioon yleisön jatkuva huolestuneisuus muuntogeenisten organismien käytöstä elintarvikeketjussa ja biokemiallisessa sekä toksikologisessa testauksessa tapahtunut kehitys? (1) EYVL L 43, 14.2.1997, s. 1. David Byrnen komission puolesta antama vastaus (20. joulukuuta 2000) 1. Elintarvikealan tiedekomitea antaa lausuntoluonnoksia tieteellistä keskustelua varten. Lausuntoja voidaan muuttaa ennen lopullista hyväksyntää, eivätkä ne välttämättä edusta elintarvikealan tiedekomitean näkemyksiä. Kyseisessä tapauksessa kaikki jäsenet, myös luonnoksen esittelijä, kannattivat lopullista, elintarvikealan tiedekomitean lausuntona julkaistua tekstiä ja hyväksyivät sen. 2. Kyseisten tuotteiden turvallisuuden on arvioinut uuselintarvikkeita ja prosesseja käsittelevä neuvoa-antava komitea Britanniassa (British advisory committee for novel foods and processes, ACNFP). Lisäksi elintarvikealan tiedekomitea totesi 7. syyskuuta 2000 antamasssaan lausunnossa, etteivät Italian viranomaisten toimittamat tiedot muodosta yksityiskohtaisia tieteellisiä perusteita todeta, että kyseisten uuselintarvikkeiden käyttö vaarantaa ihmisten terveyden. Näkemys on yhdenmukainen Istituto Superiore di Sanitàn laatiman raportin päätelmien kanssa. Niiden mukaan tämänhetkisen tieteellisen tiedon perusteella ei ole näyttöä siitä, että kyseisen neljän geneettisesti muunnetun organismin johdannaisten syöminen vaarantaa ihmisten tai eläinten terveyden. Komissiolla ei ole tiedossaan mahdollisia haittoja paikantaneita tieteellisiä tutkimuksia, joita voitaisiin käyttää uudelleenarvioinnin pohjana. 3. Substantiaalisen ekvivalenssin käsitteeseen sisältyy koko joukko tieteellisiä näkökohtia eikä pelkästään koostumuksen analysointi. Sitä pidetään hyödyllisenä osana uuselintarvikkeisiin liittyvien riskien arviointia. Uuselintarvikkeista ja elintarvikkeiden uusista ainesosista 27. tammikuuta 1997 annetun Euroopan parlamentin ja neuvoston asetuksen (EY) N:o 258/97 ensi vuodeksi kaavaillun tarkistamisen yhteydessä komissio aikoo arvioida uudelleen, olisiko tarkoituksenmukaista ottaa käyttöön ilmoitusmenettely geneettisesti muunnetuille johdetuille elintarvikkeille ja elintarvikkeiden ainesosille.